Ċensiment tal-poplu Wara l-flaġell , il-Mulej kellem lil Mosè u lil Elgħażar, bin Aron il-qassis, u qalilhom: "Għoddu l-ġemgħa kollha ta' wlied Iżrael minn għoxrin sena 'l fuq skont id-djar ta' missirijiethom; għoddu lil dawk kollha tajbin għall-gwerra f'Iżrael." U Mosè u Elgħażar il-qassis kellmuhom fil-wita ta' Mowab, ħdejn il-Ġordan, biswit Ġeriko, u qalulhom: "Għoddu 'l dawk kollha minn għoxrin sena 'l fuq," skont ma kien ordna l-Mulej. Ulied Iżrael li ħarġu mill-Eġittu kienu dawn: Ruben, il-kbir ta' Iżrael; ulied Ruben, minn Ħanok, il-familja tal-Ħanokin; minn Pallu, il-familja tal-Palluwin; minn Ħesron, il-familja tal-Ħesronin; minn Karmi, il-familja tal-Karmin. Dawn huma l-familji tar-Rubenin, li kienu jlaħħqu tlieta u erbgħin elf, seba' mija u tletin ruħ. Ulied Pallu, Elijab; u wlied Elijab: Nemwel, Datan u Abiram; Datan u Abiram, dawk stess li kienu magħżula mill-ġemgħa, li qamet kontra Mosè u kontra Aron, li flimkien mal-klikka ta' Koraħ ħaduha mal-Mulej. U fetħet l-art fommha u belgħet lilhom u 'l Koraħ, u mietet il-klikka tagħhom, u n-nar kiel mitejn u ħamsin raġel biex ikunu ta' eżempju. Imma wlied Koraħ ma mitux. Ulied Simgħon skont il-familji tagħhom: minn Nemwel, il-familja tan-Nemwelin; minn Ġamin, il-familja tal-Ġaminin; minn Ġakin, il-familja tal-Ġakinin. Minn Żeraħ, il-familja taż-Żeraħin; minn Sawl, il-familja tas-Sawlin. Dawn huma l-familja ta' Simgħon, tnejn u għoxrin elf u mitejn ruħ. Ulied Gad skont il-familji tagħhom: minn Sefun il-familja tas-Sefunin; minn Ħaggi, il-familja tal-Ħaggin; minn Suni, il-familja tas-Sunin; minn Ożni, il-familja tal-Ożnin; minn Għeri, il-familja tal-Għerin; minn Arod, il-familja tal-Arodin; minn Areli, il-familja tal-Arelin. Dawn huma l-familji ta' wlied Gad, li kienu jlaħħqu erbgħin elf u ħames mitt ruħ. Ulied Ġuda, Għer u Onan, mietu t-tnejn f'art Kangħan. Ulied Ġuda skont il-familji tagħhom kienu dawn: minn Sela, il-familja ta' Selanin; minn Pereż, il-familja tal-Periżżin; minn Żeraħ, il-familja taż-Żeraħin; u wlied Pereż: minn Ħesron, il-familja tal-Ħesronin; minn Ħamul, il-familja tal-Ħamulin. Dawn huma l-familji ta' Ġuda, li kienu jlaħħqu sitta u sebgħin elf u ħamest mitt ruħ. Ulied Issakar skont il-familji tagħhom kienu dawn: minn Tola', il-familja tat-Tolagħin; minn Puwa, il-familja tal-Puwin; minn Ġasub, il-familja tal-Ġasubin; minn Simron, il-familja tas-Simronin. Dawn huma l-familji ta' Issakar, li kienu jlaħħqu erbgħa u sittin elf u tliet mitt ruħ. Ulied Żebulun skont il-familji tagħhom kienu: minn Sared, il-familja tas-Saredin; minn Elon, il-familja tal-Elonin; minn Ġaħlijel, il-familja tal-Ġaħlijelin. Dawn huma l-familji taż-Żebulunin, li kienu jlaħħqu sittin elf u ħames mitt ruħ. Ulied Ġużeppi skont il-familji ta' Manassi u Efrajm. Ulied Manassi: minn Makir, il-familja tal-Makirin; Makir wiled lil Gilgħad, u minn Gilgħad, il-familja tal-Gilgħadin. Dawn huma wlied Gilgħad: minn Ijjeżer, il-familja tal-Ijjeżerin: minn Ħelek, il-familja tal-Ħelekin; minn Asrijel, il-familja tal-Asrijelin, u minn Sikem, il-familja tas-Sikemin; minn Semida', il-familja tas-Semidagħin; minn Ħefer, il-familja tal-Ħefrin. Selofħad bin Ħefer ma kellux tfal subien, imma bniet; u l-bniet ta' Selofħad kien jisimhom: Maħla, Nogħa, Ħogla, Milka u Tirsa. Dawn huma l-familji ta' Manassi, li kienu jlaħħqu tnejn u ħamsin elf u seba' mitt ruħ. Dawn huma wlied Efrajm skont il-familji tagħhom: minn Sutelaħ, il-familja tas-Sutelaħin; minn Beker, il-familja tal-Bekrin; minn Taħan, il-familja tat-Taħanin. Dawn huma wlied Sutelaħ: minn Għeran, il-familja tal-Għeranin. Dawn huma l-familji ta' wlied Efrajm, li kienu jlaħħqu tnejn u tletin elf u ħames mitt ruħ. Dawn huma wlied Ġużeppi skont il-familji tagħhom. Dawn huma wlied Benjamin skont il-familji tagħhom: minn Bela', il-familja tal-Belagħin; minn Asbel, il-familja tal-Asbelin; minn Aħiram, il-familja tal-Aħiramin; minn Sefufam, il-familja tas-Sufamin; minn Ħufam, il-familja tal-Ħufamin. Ulied Bela' kienu Ard u Nagħman; minn Ard, il-familja tal-Ardin; minn Nagħman, il-familja tan-Nagħamin. Dawn huma wlied Benjamin, skont il-familji tagħhom, li kienu jlaħħqu ħamsa u erbgħin elf u sitt mitt ruħ. Dawn huma wlied Dan skont il-familji tagħhom: minn Suħam, il-familja tas-Suħamin. Dawn huma wlied Dan skont il-familji tagħhom. Il-familji kollha tas-Suħamin, skont l-għadd tagħhom, kienu jlaħħqu erbgħa u sittin elf u erba' mitt ruħ. Ulied Aser skont il-familji tagħhom kienu: minn Imna, il-familja tal-Imnin; minn Ġiswi, il-familja tal-Ġiswin; minn Berigħa, il-familja tal-Berigħin. Minn ulied Berigħa: minn Ħeber, il-familja tal-Ħebrin; minn Malkijel, il-familja tal-Malkijelin. U bint Aser kien jisimha Xaraħ. Dawn kienu l-familji ta' wlied Aser, skont il-familji tagħhom, li kienu jlaħħqu tlieta u ħamsin elf u erba' mitt ruħ. Ulied Naftali skont il-familji tagħhom kienu: minn Ġaħsel, il-familja tal-Ġaħselin; minn Guni, il-familja tal-Gunin; minn Ġeser, il-familja tal-Ġeserin; minn Sillem, il-familja tas-Sillemin. Dawn kienu l-familji ta' Naftali, familja familja, li kienu jlaħħqu ħamsa u erbgħin elf u erba' mitt ruħ. Dawn ulied Iżrael li kienu magħdudin: b'kollox sitt mitt elf u seba' mija u tletin ruħ. It-tqassim tal-art U l-Mulej kellem lil Mosè u qallu: "Lil dawn qassmilhom l-art b'wirt skont l-għadd ta' ismijiethom. Kulħadd jieħu skont in-nies magħduda tiegħu: tagħti sehem kbir lil min hu ta' għadd kbir, u sehem żgħir lil min hu ta' għadd żgħir. Imma l-art titqassam bix-xorti , u jirtuha skont l-ismijiet tat-tribujiet ta' missirijiethom. Bix-xorti tqassmu l-wirt bejn il-kbir u ż-żgħir." L-għadd tal-Leviti Dawn huma l-Leviti magħdudin skont il-familji tagħhom; minn Gersun, il-familja tal-Gersunin; minn Keħat, il-familja tal-Keħatin; minn Merari, il-familja tal-Merarin. Dawn huma l-familji ta' Levi: il-familja tal-Libnin, il-familja tal-Ħebronin, il-familja tal-Maħlin, il-familja tal-Musin, il-familja tal-Koraħin. Keħat wiled lil Għamram. U l-mara ta' Għamram kien jisimha Ġokebed bint Levi, u twelditlu l-Eġittu, u lil Għamram wilditlu, lil Aron, u lil Mosè u Mirjam oħthom. Lil Aron twildulu Nadab, Abiħu, Elgħażar u Itamar. Nadab u Abiħu mietu meta offrew nar profan quddiem il-Mulej. Kienu jlaħħqu tlieta u għoxrin elf ruħ, l-irġiel kollha minn xahar 'il fuq. Ma kinux magħduda ma' wlied Iżrael, għax ebda wirt ma ngħatalhom f'nofs ulied Iżrael. Dan hu għadd ulied Iżrael li Mosè u Elgħażar, il-qassis, għamlu fil-wita ta' Mowab ħdejn il-Ġordan biswit Ġeriko. F'dawn il-listi ma kien hemm ebda wieħed minn dawk li kienu għaddew Mosè u Aron, il-qassis, fid-deżert ta' Sinaj; għax il-Mulej kien qalilhom li huma kellhom imutu żgur fid-deżert, u anqas wieħed biss minnhom ma baqa' ħaj ħlief Kaleb bin Ġefunni u Ġożwè bin Nun.